**ЗАПРАШЭННЕ**

Курсы беларускай мовы “МоваНановаДзеткам”

запрашаюць далучыцца да традыцыйнага балю айчыннай нечысці, што будзе праходзіць у рамках заняткаў 30 кастрычніка 2016 г.

Вітаюцца любыя міфічныя істоты старадаўніх часоў і сучаснага свету мясцовага і іншаземнага паходжання.

Шкодніцкія і крыважэрныя звычкі просім пакідаць па месцы рэгістрацыі. 

Аргкамітэт

**ПРАГРАМА БАЛЮ НЕЧЫСЦІ**

1. **Кірмаш.**

Вядома, у кожнага госця з міфічнага свету ёсць свае ўлюбёныя магічныя прадметы, расліны ці жывёлы, амулеты, абярэгі і г.д. Усё гэта можна прадаць на нашым кірмашы! Галоўнае – расказаць пакупнікам, хто ты сам, і добра прарэкламаваць тавар. Сямейны бізнес вітаецца!

Валюта на кірмашы можа быць любой. Галоўнае – згода паміж пакупніком і прадаўцом.

1. **Балаган.**

Які кірмаш без артыстаў? Кожны мае свой талент. Праявіце сябе! Музычныя інструменты (сапраўдныя ды імправізаваныя), вершы, песні, пастаноўкі – каротка і весела!

1. **Аўкцыён з прызамі.**
2. **Танцы!**
3. **Банкет!** (кожны ахвочы можа прынесці ласункі з сабой)))

**Да ведама ўдзельнікаў.**

Як вядома, найлепшае свята – тое, што прыдумаеш сам. Таму ўключаем фантазію. Кожны з запрошаных на баль мае прыняць удзел хаця б у двух мерапрыемствах (не лічачы банкета і танцаў))) . Шаноўныя бацькі, просім вас удакладніць у слоўніку значэнне слова **КОЖНЫ** і далучыцца да свята ў поўным аб’ёме.

**Вітаюцца** карнавальныя касцюмы, грым, свежыя ідэі, кароткія (2-3 хвіліны) выступы, узаемная дапамога і падтрымка, калектыўная праца, пачастункі і падарункі.

**Забараняюцца** злыя чары, шкодніцтва, занудства, прысабечванне і кепскі настрой!

**Практыкаванне 7 – для тых, хто прапусціў наш баль. ТЭМА: «Нячысцікі»**

Міфалогія беларусаў багатая і разнастайная. Але і свет вакол нас змяняецца імкліва. Натуральна, старая нечысць мусіць да гэтага прыстасоўвацца. А можа, ужо даўно з’явіліся іншыя пароды нячысцікаў, невядомыя этнографам? Падзяліся з намі сваімі думкамі на гэты конт. Намалюй прадстаўніка “новай генерацыі нечысці”, раскажы пра ягоныя звычкі: адкуль узяўся, дзе жыве, што любіць, чаго не любіць, як стасуецца з чалавекам.

|  |  |
| --- | --- |
|  | ---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------- |